b'\n_START_ARTICLE_\nAurej\xc3\xa4rven valuma-alue\n_START_PARAGRAPH_\nAurej\xc3\xa4rven valuma-alue (35.57) sijaitsee p\xc3\xa4\xc3\xa4asiassa Pirkanmaan Parkanossa, Ikaalisissa, Yl\xc3\xb6j\xc3\xa4rvell\xc3\xa4, Kihni\xc3\xb6ss\xc3\xa4 ja Virroilla. Se kuuluu Kokem\xc3\xa4enjoen vesist\xc3\xb6\xc3\xb6n (35) ja on Ikaalisten reitin valuma-alueessa (35.5) toisen jakovaiheen seitsem\xc3\xa4s osa-alue, joka laskee Parkanonj\xc3\xa4rven alueeseen (35.53). Tekstiss\xc3\xa4 esiintyv\xc3\xa4t valuma-alueet ovat viranomaisl\xc3\xa4hteiss\xc3\xa4 luetteloitu numeromerkinn\xc3\xa4ll\xc3\xa4 35.57x, miss\xc3\xa4 merkki x korvataan valuma-alueen alanumerolla._NEWLINE_Valuma-alueen kolmannen jakovaiheen alueita ovat Poltinjoen-Lepp\xc3\xa4sj\xc3\xa4rven alue (35.571), Vahoj\xc3\xa4rven-Aurejoen alue (35.572), Aurej\xc3\xa4rven alue (35.573), Sammatinjoen valuma-alue (35.574), Liesij\xc3\xa4rven valuma-alue (35.575), J\xc3\xa4nisojan valuma-alue (35.576), Iso-Tervaj\xc3\xa4rven valuma-alue (35.577), V\xc3\xa4h\xc3\xa4 Mustaj\xc3\xa4rven valuma-alue (35.578) ja Pitk\xc3\xa4j\xc3\xa4rven valuma-alue (35.579)._NEWLINE_Aurej\xc3\xa4rven valuma-alueen suurin j\xc3\xa4rvi on Aurej\xc3\xa4rvi, mutta p\xc3\xa4\xc3\xa4j\xc3\xa4rveksi voidaan nimet\xc3\xa4 Lepp\xc3\xa4sj\xc3\xa4rvi, sill\xc3\xa4 se ohjaa suurimman osan valuma-alueensa vesist\xc3\xa4 itseens\xc3\xa4 kautta alajuoksulle. Silloin Poltinjoki on valuma-alueen laskujoki. Poltinjoki yhtyy Parkanonj\xc3\xa4rvest\xc3\xa4 alkavaan V\xc3\xa4\xc3\xa4r\xc3\xa4jokeen sen alajuoksulla. V\xc3\xa4\xc3\xa4r\xc3\xa4joki laskee pian t\xc3\xa4m\xc3\xa4n j\xc3\xa4lkeen Kyr\xc3\xb6sj\xc3\xa4rveen. Kyr\xc3\xb6sj\xc3\xa4rvest\xc3\xa4 reitti jatkuu Pappilanjoen kautta Kirkkoj\xc3\xa4rvi-Mahnalanselk\xc3\xa4\xc3\xa4n ja sitten Siuronkosken kautta Kuloveteen. Valuma-alueen suurimpia j\xc3\xa4rvi\xc3\xa4 ovat Aurej\xc3\xa4rvi (21,2\xc2\xa0km\xc2\xb2 eli 2117 hehtaaria, ha), Vahoj\xc3\xa4rvi (269 ha), Lepp\xc3\xa4sj\xc3\xa4rvi (206 ha), Iso Mustaj\xc3\xa4rvi (187 ha), Liesij\xc3\xa4rvi (137 ha), Ruoj\xc3\xa4rvi (113 ha), Lylyj\xc3\xa4rvi (96 ha) ja Ainesj\xc3\xa4rvi (86 ha)._NEWLINE_Alla olevan esityksen pohjana on k\xc3\xa4ytetty viranomaisille tarkoitettua tietohallintoj\xc3\xa4rjestelm\xc3\xa4\xc3\xa4 SYKEtt\xc3\xa4  ja Kansalaisen karttapaikkaa.\n_START_SECTION_\nPoltinjoen\xe2\x80\x93Lepp\xc3\xa4sj\xc3\xa4rven alue (35.571)\n_START_PARAGRAPH_\nValuma-alueen p\xc3\xa4\xc3\xa4joki on Poltinjoki, joka on Lepp\xc3\xa4sj\xc3\xa4rven laskujoki. Poltinjoki yhtyy Parkanonj\xc3\xa4rven V\xc3\xa4\xc3\xa4r\xc3\xa4jokeen aivan sen alajuoksulla. V\xc3\xa4\xc3\xa4r\xc3\xa4joki laskee Kyr\xc3\xb6sj\xc3\xa4rven Heittolanlahteen. Poltinjoessa sijaitsee Teurulampi eli Niskalampi, jonka l\xc3\xa4pivirtausjoki se on. Lepp\xc3\xa4sj\xc3\xa4rven l\xc3\xa4hialueessa sijaitsee muutama pieni j\xc3\xa4rvi tai lampi, joka laskee suoraan siihen. Sellaisia ovat Mutalampi, joka laskee Aureper\xc3\xa4\xc3\xa4n, Vatavesi ja Karhuj\xc3\xa4rvi, jotka laskevat samaa laskuojaa my\xc3\xb6ten my\xc3\xb6s Aureper\xc3\xa4\xc3\xa4n, Lepp\xc3\xa4slampi, joka laskee Totkulahteen. Seuraavat seitsem\xc3\xa4n j\xc3\xa4rve\xc3\xa4 tai lampea laskevat yhteist\xc3\xa4 laskuojaa my\xc3\xb6ten Ojalahteen. Suurin on Ojaj\xc3\xa4rvi, jonka yl\xc3\xa4juoksulla sijaitsee V\xc3\xa4h\xc3\xa4 Ojaj\xc3\xa4rvi. Ojaj\xc3\xa4rven it\xc3\xa4rantaan laskee Huhtalampi. V\xc3\xa4h\xc3\xa4 Ojaj\xc3\xa4rveen laskevat Ahvenlampi ja Aittolampi. Teerij\xc3\xa4rvi sijaitsee muita vesit\xc3\xb6j\xc3\xa4 pohjoisempana ja se laskee Ojaj\xc3\xa4rven laskuojan luusuan alapuolelle. Pitk\xc3\xa4j\xc3\xa4rvell\xc3\xa4 on oma laskuoja, joka yhtyy Ojaj\xc3\xa4rven laskuojaan paljon alempana. Ruoj\xc3\xa4rvi laskee Lepp\xc3\xa4sj\xc3\xa4rveen yli kolme kilometri\xc3\xa4 pitk\xc3\xa4n lasku-uoman kautta. Uoman yl\xc3\xa4juoksulla sijaitsee Muuraslampi ja hieman sen alapuolella Lepp\xc3\xa4kosken voimalaitos, jonka omistaa Lepp\xc3\xa4kosken S\xc3\xa4hk\xc3\xb6.\n_START_SECTION_\nVahoj\xc3\xa4rven\xe2\x80\x93Aurejoen alue (35.572)\n_START_PARAGRAPH_\nT\xc3\xa4m\xc3\xa4 on pieni osa-alue, johon laskevat Liesij\xc3\xa4rven valuma-alue ja Aurej\xc3\xa4rven alue. Sen johtouomassa on kolme osaa: Melajoki ja sen j\xc3\xa4rviketju, Vahoj\xc3\xa4rvi sek\xc3\xa4 Aurejoen osuudet. Muut vesist\xc3\xb6t laskevat t\xc3\xa4h\xc3\xa4n vesist\xc3\xb6ketjuun. Ruoj\xc3\xa4rveen laskee 2,5 kilometri\xc3\xa4 pitk\xc3\xa4 Melajoki, joka on Hankaj\xc3\xa4rven laskujoki. Joella on pudotusta 5,4 metri\xc3\xa4, joka syntyy p\xc3\xa4\xc3\xa4asiassa Lierunkoskessa ja Riihikoskessa. Alueen suurin j\xc3\xa4rvi on Vahoj\xc3\xa4rvi, jonka vesi virtaa kapean salmen kautta V\xc3\xa4h\xc3\xa4j\xc3\xa4rveen ja siit\xc3\xa4 edelleen Tililammesta 400 metri\xc3\xa4 pitk\xc3\xa4\xc3\xa4 jokea my\xc3\xb6ten ensin Hankalampeen ja sitten Hankaj\xc3\xa4rveen. Pienet lammet, Kaakkurilampi ja Haverinlampi, laskevat yhteisen laskuojan kautta Hankalampeen._NEWLINE_Vahoj\xc3\xa4rveen tulee ojia eri suunnilta. Pohjoisesta laskee Liesioja, joka on Liesij\xc3\xa4rven valuma-alueen laskuoja. Pohjoisesta laskee my\xc3\xb6s Myllyoja, joka on Markkolanlammen ja Ylinenlammen yhteinen laskuoja. Vahoj\xc3\xa4rven etel\xc3\xa4iseen H\xc3\xa4hki\xc3\xb6nlahteen laskee pieni H\xc3\xa4hki\xc3\xb6lampi ja junaradan ja tien alta Teerilammen ja Pitk\xc3\xa4lammen yhteinen laskuoja. H\xc3\xa4hki\xc3\xb6nlahteen laske my\xc3\xb6s Mullilamminoja, joka on laajojen ojitettujen soiden sek\xc3\xa4 useiden suolampien yhteinen laskuoja. N\xc3\xa4it\xc3\xa4 lampia ovat Alinen Niittulampi, Kalantinlampi, Ylinen Niittulampi, Teerilampi, Susilampi, Ruuppalammi, Mullilampi, Iso Riutaslampi ja Pikku Riutaslampi. Id\xc3\xa4st\xc3\xa4 laskee viel\xc3\xa4 Haisevanoja, joka tuo Vahoj\xc3\xa4rveen Pikkulammen vedet._NEWLINE_Vahoj\xc3\xa4rven Haukilahteen laskee Aurej\xc3\xa4rvest\xc3\xa4 l\xc3\xa4htev\xc3\xa4 Aurejoki, joka virtaa Kukkaroisen, Pet\xc3\xa4j\xc3\xa4j\xc3\xa4rven ja Onkilammen kautta. Aurejoen ensimm\xc3\xa4inen osuus on 2,5 kilometri\xc3\xa4 pitk\xc3\xa4 ja joki putoaa p\xc3\xa4\xc3\xa4asiassa Pet\xc3\xa4j\xc3\xa4koskessa ja Onkilamminkoskessa yhteens\xc3\xa4 20 metri\xc3\xa4 alemmaksi. Toinen osuus on 4,2 kilometri\xc3\xa4 pitk\xc3\xa4, mutta siin\xc3\xa4 on en\xc3\xa4\xc3\xa4 pudotusta 3,5 metri\xc3\xa4. Pieni V\xc3\xa4\xc3\xa4r\xc3\xa4j\xc3\xa4rvi ja siihen tuleva L\xc3\xa4iski\xc3\xb6slampi laskevat Aurejokeen Onkilammen alapuolelle. V\xc3\xa4h\xc3\xa4 Ojaj\xc3\xa4rvi ja Ojaj\xc3\xa4rvi laskevat yhdess\xc3\xa4 Onkilammen yl\xc3\xa4puolelle, kun viel\xc3\xa4 V\xc3\xa4h\xc3\xa4 Pet\xc3\xa4j\xc3\xa4j\xc3\xa4rvi laskee lopuksi Pet\xc3\xa4j\xc3\xa4j\xc3\xa4rveen.\n_START_SECTION_\nAurej\xc3\xa4rven alue (35.573)\n_START_PARAGRAPH_\nAurej\xc3\xa4rven alue k\xc3\xa4sitt\xc3\xa4\xc3\xa4 kaikki ojat ja j\xc3\xa4rvet, jotka laskevat suoraan j\xc3\xa4rveen. Alue p\xc3\xa4\xc3\xa4ttyy Kukkaroisen laskukohtaan sen yl\xc3\xa4puolelle ja alueen kaakkoisosa ylettyy Seitsemisen kansallispuistoon asti, miss\xc3\xa4 sijaitsevat V\xc3\xa4h\xc3\xa4 Kivij\xc3\xa4rvi ja Ahvenlammi. Kaakossa sijaitsee my\xc3\xb6s suuri Ainesj\xc3\xa4rvi. Aurej\xc3\xa4rven alueen it\xc3\xa4raja seuraa melko l\xc3\xa4helt\xc3\xa4 Aurej\xc3\xa4rven rantaa. Pienelle alueelle mahtuu vain pieni Sammakkolampi ja It\xc3\xa4-Auren ymp\xc3\xa4rist\xc3\xb6ss\xc3\xa4 Tuomioj\xc3\xa4rvi ja Vehkoslampi. V\xc3\xa4h\xc3\xa4 Mustaj\xc3\xa4rven valuma-alueen laskuojan pohjoispuolella sijaitsevat viel\xc3\xa4 pienet Iso \xc3\x84ij\xc3\xa4j\xc3\xa4rvi ja Pikku \xc3\x84ij\xc3\xa4j\xc3\xa4rvi. Aurej\xc3\xa4rven pohjoisp\xc3\xa4\xc3\xa4h\xc3\xa4n laskee Iso-Tervaj\xc3\xa4rven valuma-alueen vedet ja viel\xc3\xa4 Yl\xc3\xb6j\xc3\xa4rven puolella j\xc3\xa4rven l\xc3\xa4nsipuolella ovat Saukkolampi, Pikku Saukkolampi, Kiisonlampi ja Monganlampi. L\xc3\xa4nsipuolen keskivaiheella alue kapenee l\xc3\xa4hes j\xc3\xa4rven rantaan kiinni. Siell\xc3\xa4 sijaitsee pieni Koiraj\xc3\xa4rvi. Etel\xc3\xa4mp\xc3\xa4n\xc3\xa4 j\xc3\xa4rveen laskee J\xc3\xa4nisojaa my\xc3\xb6ten J\xc3\xa4nisojan valuma-alueen vedet.\n_START_SECTION_\nSammatinjoen valuma-alue (35.574)\n_START_PARAGRAPH_\nVaikka kartoissa kolme kilometri\xc3\xa4 pitk\xc3\xa4 Sammatinjoen osuus alkaa Sammatinj\xc3\xa4rvest\xc3\xa4 ja p\xc3\xa4\xc3\xa4ttyy Jaakkolanj\xc3\xa4rveen, voidaan samalla nimell\xc3\xa4 kuvailla joen jatkumoa Lehtij\xc3\xa4rveen (5\xc2\xa0km) tai Ruoj\xc3\xa4rveen asti (7\xc2\xa0km). Matkalla olevia j\xc3\xa4rvet ja lammet ovat joen laajentumia tai l\xc3\xa4pivirtausj\xc3\xa4rvi\xc3\xa4. L\xc3\xa4htem\xc3\xa4ll\xc3\xa4 liikkeelle valuma-alueen alajuoksulta, on valuma-alue helppo kuvailla. Ruoj\xc3\xa4rveen laskee Lehtij\xc3\xa4rven 300 metri\xc3\xa4 pitk\xc3\xa4 joen laskuosuus. Noin 1,1 kilometri\xc3\xa4 pitk\xc3\xa4\xc3\xa4n Lehtij\xc3\xa4rveen laskee Ylisenlammen 30 metri\xc3\xa4 pitk\xc3\xa4 uoma. Ylinenlampi on vain 300 metri\xc3\xa4 pitk\xc3\xa4. Sen yl\xc3\xa4puolella sijaitseva Marjolammen laskuosuus on vain 150 metri\xc3\xa4 pitk\xc3\xa4. T\xc3\xa4h\xc3\xa4n uomaan laskee oikealta eli l\xc3\xa4nnest\xc3\xa4 Korpiluoma, joka on Korpilammen kaksi kilometri\xc3\xa4 pitk\xc3\xa4 laskuoja. P\xc3\xa4\xc3\xa4uoman seuraava j\xc3\xa4rvi sijaitsee vasta Holmanm\xc3\xa4ell\xc3\xa4, josta alkaa 1,2 kilometri\xc3\xa4 pitk\xc3\xa4 joen osuus. Sen luusua sijaitsee Jaakkolanj\xc3\xa4rven etel\xc3\xa4isess\xc3\xa4 osassa, jota kutsutaan Haavistonlammeksi. Jaakkolanj\xc3\xa4rvi voidaan jakaa kolmeen j\xc3\xa4rvialtaaseen, joista keskimm\xc3\xa4inen on nimelt\xc3\xa4\xc3\xa4n Saaresj\xc3\xa4rvi. Samanniminen j\xc3\xa4rvi sijaitsee saman valuma-alueen latvoilla. Kolmen vesialtaan ryp\xc3\xa4s on soistumassa umpeen._NEWLINE_Valuma-alueen latvavedet laskevat Saaresj\xc3\xa4rven kautta etel\xc3\xa4\xc3\xa4n. Voidaan ajatella, ett\xc3\xa4 Sammatinjoki saakin alkunsa Saaresj\xc3\xa4rvest\xc3\xa4 tai Saaresj\xc3\xa4rven laskuojan yhtym\xc3\xa4kohdasta, sill\xc3\xa4 Sammatinlampi sijaitsee p\xc3\xa4\xc3\xa4uomasta katsoen hieman sivussa. Puoliv\xc3\xa4liin p\xc3\xa4\xc3\xa4uomaa laskee id\xc3\xa4st\xc3\xa4 pienen Koivulammen laskuoja. Per\xc3\xa4j\xc3\xa4rven laskuoja yhtyy t\xc3\xa4h\xc3\xa4n uomaan noin 300 metri\xc3\xa4 alempana kuin miss\xc3\xa4 Saaresj\xc3\xa4rven luusua sijaitsee. Kolulampi laskee Sammatinjokeen id\xc3\xa4n suunnasta kolmikilometrist\xc3\xa4 suo-ojaa my\xc3\xb6ten. Saaresj\xc3\xa4rveen laskee Lylyj\xc3\xa4rvi viisi kilometri\xc3\xa4 pitk\xc3\xa4\xc3\xa4 laskuojaansa Harainluomaa my\xc3\xb6ten. Lylyj\xc3\xa4rveen laskevat vuorostaan Reppulampi ja Hakoj\xc3\xa4rvi, jotka ovat valuma-alueensa latvaj\xc3\xa4rvi\xc3\xa4.\n_START_SECTION_\nLiesij\xc3\xa4rven valuma-alue (35.575)\n_START_PARAGRAPH_\nValuma-alueen p\xc3\xa4\xc3\xa4j\xc3\xa4rvi on sen suurin j\xc3\xa4rvi Liesij\xc3\xa4rvi. Sen laskuoja Liesioja laskee Vahoj\xc3\xa4rven luoteisp\xc3\xa4\xc3\xa4h\xc3\xa4n. Valuma-alue on suurimmaksi osaksi tihe\xc3\xa4sti ojitettua suota. Suoalueen p\xc3\xa4\xc3\xa4asiallinen johto-oja Kurkiluoma tuo suovedet Liesij\xc3\xa4rveen. Yksi sivuojista laskee my\xc3\xb6s Haukilammen vedet Liesij\xc3\xa4rveen.\n_START_SECTION_\nJ\xc3\xa4nisojan valuma-alue (35.576)\n_START_PARAGRAPH_\nJ\xc3\xa4nisojan valuma-alue on pinta-alaltaan pieni ja siin\xc3\xa4 on vain kolme j\xc3\xa4rve\xc3\xa4. J\xc3\xa4nisjoki laskee Aurej\xc3\xa4rven l\xc3\xa4nsirannalle J\xc3\xa4nislahteen, joka on Suksilahden per\xc3\xa4osa. Aivan J\xc3\xa4nisojan suun l\xc3\xa4helle laskee J\xc3\xa4nislammen vajaa puoli kilometri\xc3\xa4 pitk\xc3\xa4 laskuoja. J\xc3\xa4nisoja l\xc3\xa4htee liikkeelle etel\xc3\xa4isen J\xc3\xa4nisj\xc3\xa4rven etel\xc3\xa4p\xc3\xa4\xc3\xa4st\xc3\xa4. Toinen J\xc3\xa4nisj\xc3\xa4rvi sijaitsee edellisen j\xc3\xa4rven pohjoisempuolella. N\xc3\xa4it\xc3\xa4 pikkuj\xc3\xa4rvi\xc3\xa4 kutsutaan yhteisell\xc3\xa4 nimell\xc3\xa4 J\xc3\xa4nisj\xc3\xa4rvet. Niiden v\xc3\xa4liss\xc3\xa4 on vain 250 metri\xc3\xa4 pitk\xc3\xa4 laskuoja.\n_START_SECTION_\nIso-Tervaj\xc3\xa4rven valuma-alue (35.577)\n_START_PARAGRAPH_\nIso-Tervaj\xc3\xa4rven valuma-alueen vedet virtaavat kaikki Iso Tervaj\xc3\xa4rven l\xc3\xa4pi. Iso Tervaj\xc3\xa4rven yl\xc3\xa4puolella monet ojat laskevat valuma-alueen j\xc3\xa4rviin tai suoraan Tervajokeen, joka virtaa Ruuppalammen l\xc3\xa4pi Iso Tervaj\xc3\xa4rveen. Tervajoki alkaa V\xc3\xa4h\xc3\xa4 Tervaj\xc3\xa4rvest\xc3\xa4, joka sijaitsee tihe\xc3\xa4sti ojitetun suon keskell\xc3\xa4. V\xc3\xa4h\xc3\xa4 Tervaj\xc3\xa4rven kautta laskevat my\xc3\xb6s Iso Kivinevan reunasoiden laskuojat sek\xc3\xa4 Pikku Kivij\xc3\xa4rvi ja Iso Kivij\xc3\xa4rvi. Myllyluoma, joka yhtyy Tervajokeen aivan V\xc3\xa4h\xc3\xa4-Tervaj\xc3\xa4rven alapuolelle, alkaa Talasj\xc3\xa4rvest\xc3\xa4 Talasojan nimisen\xc3\xa4. Talasojaan p\xc3\xa4\xc3\xa4tyv\xc3\xa4t Talasnevan turvetuotantoalueen kuivatusvedet. Talasj\xc3\xa4rven kautta laskee Pahkanevan l\xc3\xa4nsipuolen suo-ojat ja Pahkalammin vedet.\n_START_SECTION_\nV\xc3\xa4h\xc3\xa4 Mustaj\xc3\xa4rven valuma-alue (35.578)\n_START_PARAGRAPH_\nValuma-alueen ja my\xc3\xb6s samalla V\xc3\xa4h\xc3\xa4 Mustaj\xc3\xa4rven laskuoja on Riitinoja eli Vanhaoja, joka on oikaistu paristakin kohtaa ja se laskee Aurej\xc3\xa4rven Riitinlahteen. Valuma-alueen suurimmat j\xc3\xa4rvet laskevat V\xc3\xa4h\xc3\xa4 Mustaj\xc3\xa4rveen ketjussa ja ne ovat alajuoksulta lukien Heinuu, Poikelisj\xc3\xa4rvi ja Iso Mustaj\xc3\xa4rvi._NEWLINE_Jakopuro eli Jako-oja laskee V\xc3\xa4h\xc3\xa4 Mustaj\xc3\xa4rveen melko kaukaa etel\xc3\xa4n suunnalta. L\xc3\xa4htien liikkeelle alajuoksulta, voidaan luetella kaikki lammet ja j\xc3\xa4rvet, jonka l\xc3\xa4pi se virtaa. Etel\xc3\xa4st\xc3\xa4p\xc3\xa4in laskevassa ojassa tulee ensimm\xc3\xa4isen\xc3\xa4 vastaan pieni Akkalammi, sitten suurempi Paskolampi, siihen id\xc3\xa4st\xc3\xa4 laskeva pieni Hirsilammi ja viel\xc3\xa4 siihen kaakosta laskevat Pikku Vehkoslammi ja Iso Vehkoslammi. Iso Vehkoslammiin laskee etel\xc3\xa4st\xc3\xa4 Iso-oja, joka on Pit\xc3\xa4m\xc3\xa4lammin laskuoja ja viel\xc3\xa4 koillisesta siihen laskee Koukerolammien ja Pohjalammin yhteinen laskuoja. Jako-ojaan yhtyy viel\xc3\xa4 etel\xc3\xa4st\xc3\xa4p\xc3\xa4in Kivij\xc3\xa4rven laskuoja._NEWLINE_Heinuuseen laskee S\xc3\xa4rkij\xc3\xa4rven lyhyt laskuoja ja suurempi Heinuunoja. Heinuunojaan yhtyy pohjoisesta Neulalamminoja, joka on Alisen Neulalammen, Keskisen Neulalammen ja Ylisen Neulalammen yhteinen laskuoja. Heinuunoja on samalla my\xc3\xb6s Poikelisj\xc3\xa4rven laskuoja. Poikelisj\xc3\xa4rveen laskee etel\xc3\xa4rantaan suo-ojaa my\xc3\xb6ten Pahalammi ja kaakkoisrantaan Teeriojaa my\xc3\xb6ten Teerij\xc3\xa4rvi. J\xc3\xa4rven pohjoisp\xc3\xa4\xc3\xa4h\xc3\xa4n laskeen pieni Soppalammi._NEWLINE_Valuma-alueen suurin j\xc3\xa4rvi Iso Mustaj\xc3\xa4rvi laskee Poikelusj\xc3\xa4rveen Myllyjokea my\xc3\xb6ten. Sen pohjoisp\xc3\xa4\xc3\xa4h\xc3\xa4n laskee Kaviolampi, it\xc3\xa4rantaan V\xc3\xa4\xc3\xa4r\xc3\xa4j\xc3\xa4rvi ja Pikkulammi sek\xc3\xa4 etel\xc3\xa4iseen Aureenlahteen Ryyppylammi.\n_START_SECTION_\nPitk\xc3\xa4j\xc3\xa4rven valuma-alue (35.579)\n_START_PARAGRAPH_\nPienen valuma-alueen keskusj\xc3\xa4rvi on Pitk\xc3\xa4j\xc3\xa4rvi, joka laskee 250 metri\xc3\xa4 pitk\xc3\xa4n laskuojan kautta Aurej\xc3\xa4rven Mertuulammin lahteen. Pitk\xc3\xa4j\xc3\xa4rveen laskee ymp\xc3\xa4rist\xc3\xb6n mets\xc3\xa4ojia sek\xc3\xa4 muiden j\xc3\xa4rvien laskuojia. Etel\xc3\xa4p\xc3\xa4\xc3\xa4h\xc3\xa4n laskee Pahalammin kautta virtaavaa laskuojaa my\xc3\xb6ten suurempi Valkeaj\xc3\xa4rvi. Valkeaj\xc3\xa4rveen laskevat V\xc3\xa4h\xc3\xa4 Valkeaj\xc3\xa4rvi pohjoisen suunnasta ja Salmij\xc3\xa4rvi Seitsemisen kansallispuistosta eli etel\xc3\xa4n suunnasta. Pitk\xc3\xa4j\xc3\xa4rven keskivaiheille laskee kaivettuja mets\xc3\xa4ojia my\xc3\xb6ten Liikalammi.'